आप के समर्थन की बारी आई तो विपक्षी एकता की कलई खुल गई
Delhi Ex-Deputy CM Manish Sisodia Liquor Policy Case चिट्ठी की है जो आठ विपक्षी दलों ने प्रधानमंत्री को लिखी है और जिसमें दिल्ली के पूर्व उप मुख्यमंत्री मनीष सिसोदिया की गिरफ़्तारी का विरोध
चलिए, कांग्रेस और नीतीश कुमार कहीं तो एकमत हुए। बात उस चिट्ठी की है जो आठ विपक्षी दलों ने प्रधानमंत्री को लिखी है और जिसमें दिल्ली के पूर्व उप मुख्यमंत्री मनीष सिसोदिया की गिरफ़्तारी का विरोध किया गया है। इस चिट्ठी में केंद्र सरकार पर खुला आरोप लगाया गया है कि वह केंद्रीय एजेंसियों जैसे सीबीआई, ईडी, का घोर दुरुपयोग कर रही है।
हैरत की बात यह है कि जिन नीतीश कुमार के जनतादल यू की सरकार तेजस्वी यादव के राष्ट्रीय जनता दल के साथ चल रही है वही एकमत नहीं हैं। बात चलती रहती है कि नीतीश कुमार विपक्ष के प्रधानमंत्री प्रत्याशी भी हो सकते हैं, वही नीतीश अपने गठबंधन के साथी राजद से ही एकमत नहीं हैं।
दरअसल, राजद के अपने दुख हैं। सुबह से ही राबड़ी देवी के घर एक केंद्रीय एजेंसी ने डेरा डाला हुआ है। राबड़ी देवी से पूछताछ भी की जा रही है। जहां तक तेलंगाना वालों का सवाल है, वहाँ के मुख्यमंत्री की बेटी का नाम दिल्ली वाले सिसोदिया जी के शराब नीति मामले से जुड़ा हुआ है। कांग्रेस भी सिसोदिया मामले में नीतीश कुमार के साथ है। इन दोनों ने प्रधानमंत्री को लिखी गई चिट्ठी पर हस्ताक्षर नहीं किए हैं।
दरअसल, सरकार और विपक्ष में कोई भी रहा हो, विपक्षी दलों के मतभेदों का फ़ायदा हमेशा सत्तारूढ़ दल उठाता रहा है। कांग्रेस को छोड़ दिया जाए तो जो छोटे विपक्षी दल हैं, उनका राज्यों में अलग-अलग हित होता है। वे पहले अपना राज्य देखते हैं, राष्ट्रीय राजनीति उसके बाद देखी जाती है। हो सकता है कांग्रेस के कुछ मामलों में पहले आप पार्टी साथ नहीं आई होगी, इसलिए सिसोदिया मामले में कांग्रेस ने चिट्ठी का समर्थन नहीं किया।
छोटे दलों की लड़ाई राष्ट्रीय पार्टियों की तरह किसी एक दल से नहीं होती। वे कहीं भाजपा के खिलाफ लड़ रहे होते हैं तो कहीं कांग्रेस के खिलाफ। कहीं-कहीं तो इन छोटे-छोटे दलों को एक-दूसरे के खिलाफ ही लड़ना पड़ता है। ऐसे में विपक्षी एकता बिखर जाती है। यही वजह है कि विपक्ष पूरी तरह एक नहीं हो पाता।
जहां तक जद यू का सवाल है, वह केंद्रीय एजेंसियों के दुरुपयोग की विपक्ष की बात से तो पूरी तरह सहमत है और केंद्र की भाजपा सरकार को कोसता भी है, लेकिन सिसोदिया मामले में वह विपक्ष की चिट्ठी से सहमत नहीं है। निश्चित ही आप पार्टी और नीतीश कुमार का कोई आपसी मतभेद आड़ा आया होगा।
फ़िलहाल ज़ोर-आज़माइश जारी है और विपक्षी एकता की क़वायद भी। मप्र, राजस्थान और छत्तीसगढ़ जैसे बड़े राज्यों के चुनाव सामने हैं। इनमें विपक्ष कितना एक हो पाएगा और इन चुनावों के बाद 2024 में होने वाले आम चुनावों में विपक्ष का क्या हाल होगा, यह तो भविष्य ही बताएगा, लेकिन इनकी जितनी और जो कुछ भी एकता है, उसे बिखेरने के पूरे प्रयास भाजपा करती रहेगी।